b'\n_START_ARTICLE_\nNils Oker-Blom\n_START_PARAGRAPH_\nNils Christian Edgar Oker-Blom (5. elokuuta 1919 Helsinki \xe2\x80\x93 16. tammikuuta 1995 Helsinki) oli suomalainen l\xc3\xa4\xc3\xa4k\xc3\xa4ri, joka toimi Helsingin yliopiston rehtorina ja kanslerina. H\xc3\xa4n sai arkkiatrin arvonimen._NEWLINE_Oker-Blomin vanhemmat olivat liikemies Edgar Alexander Oker-Blom ja Zea Margit Bergroth. H\xc3\xa4nen puolisonsa vuodesta 1944 oli Constance Victorine Nordenswan. Vaimon lis\xc3\xa4ksi perheeseen kuuluu kolme lasta, Christian, Maximilian ja Teodora, jotka kaikki ovat seuranneet is\xc3\xa4\xc3\xa4ns\xc3\xa4 akateemisiin ammatteihin. Christian Oker-Blom toimi professorina Jyv\xc3\xa4skyl\xc3\xa4n yliopistossa. L\xc3\xa4\xc3\xa4k\xc3\xa4reit\xc3\xa4 on ollut Oker-Blomin aatelissuvussa enemm\xc3\xa4nkin, Nils Oker-Blom oli L\xc3\xa4\xc3\xa4k\xc3\xa4riliiton ensimm\xc3\xa4isen puheenjohtajan, Max Oker-Blomin pojanpoika. _NEWLINE_Oker-Blom tuli ylioppilaaksi 1937 ja valmistui l\xc3\xa4\xc3\xa4ketieteen lisensiaatiksi 1947, tohtoriksi h\xc3\xa4n v\xc3\xa4itteli seuraavana vuonna. H\xc3\xa4n toimi vuodesta 1957 Helsingin yliopiston virologian professorina ja oli my\xc3\xb6s l\xc3\xa4\xc3\xa4ketieteellisen tiedekunnan dekaani. Helsingin yliopiston rehtorina Oker-Blom toimi 1978\xe2\x80\x931983 ja kanslerina 1983\xe2\x80\x931988. Arkkiatrin arvon h\xc3\xa4n sai vuonna 1992. Oker-Blom oli taiteellisesti lahjakas, h\xc3\xa4n teki harrastuksena muun muassa pronssisia muistomitaleita. My\xc3\xb6s Wilhelm Wahlforssin patsas W\xc3\xa4rtsil\xc3\xa4n p\xc3\xa4\xc3\xa4konttorissa on Oker-Blomin veist\xc3\xa4m\xc3\xa4._NEWLINE_Oker-Blom toimi Nylands Nationin inspehtorina vuosina 1961\xe2\x80\x931968, mink\xc3\xa4 j\xc3\xa4lkeen h\xc3\xa4net nimitettiin Nylands Nationin kunniaj\xc3\xa4seneksi._NEWLINE_Oker-Blom kuoli yll\xc3\xa4tt\xc3\xa4en vakavaan sairauteen vuonna 1995.'